Document ID: 32007D0570

KOMMISSIONENS BESLUTNING
af 20. august 2007
om ændring af beslutning 2003/634/EF om godkendelse af programmer, der er forelagt for at opnå godkendelse af zoner og akvakulturbrug i zoner, der ikke er godkendt med hensyn til egtvedsyge (VHS) og infektiøs hæmatopoietisk nekrose (IHN)
(meddelt under nummer K(2007) 3902)
(EØS-relevant tekst)
(2007/570/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/67/EØF af 28. januar 1991 om dyresundhedsmæssige betingelser for afsætning af akvakulturdyr og -produkter (1), særlig artikel 10, stk. 2, og
ud fra følgende betragtninger:
(1)
Medlemsstaterne kan i henhold til direktiv 91/67/EØF forelægge Kommissionen et program, på grundlag af hvilket det siden kan indlede procedurerne, for at en zone eller et akvakulturbrug, der ligger i en ikke-godkendt zone, kan opnå status som godkendt zone eller godkendt akvakulturbrug i en ikke-godkendt zone med hensyn til egtvedsyge (VHS) og/eller infektiøs hæmatopoietisk nekrose (IHN). Ved Kommissionens beslutning 2003/634/EF (2) godkendes og anføres programmer, som diverse medlemsstater har forelagt.
(2)
Det Forenede Kongerige ansøgte ved brev af 28. marts 2007 om godkendelse af det program, der skal anvendes for floden Ouse, for at den atter kan få status som godkendt zone med hensyn til VHS. Kommissionen har gennemgået programmet og fundet, at det er i overensstemmelse med artikel 10 i direktiv 91/67/EØF. Programmet bør derfor godkendes og optages på listen i bilag I til beslutning 2003/634/EF.
(3)
Finland anmodede ved brev af 21. november 2006 om en udvidelse af den godkendte status som VHS-fri til hele Finlands kystzone, undtagen zoner med særlige udryddelsesforanstaltninger. Af dokumentationen fra Finland fremgik det, at zonen opfylder kravene i artikel 5 i direktiv 91/67/EØF. Alle Finlands kystzoner, undtagen zoner med særlige udryddelsesforanstaltninger, blev betragtet som sygdomsfri og opført på listen over godkendte zoner med hensyn til VHS i bilag I til Kommissionens beslutning 2002/308/EF af 22. april 2002 om lister over zoner og akvakulturbrug, der er godkendt med hensyn til egtvedsyge (VHS) og/eller infektiøs hæmatopoietisk nekrose (IHN) (3). Det program for udryddelse af VHS, der gjaldt alle Finlands kystzoner, bortset fra den del af programmer, der omfatter zoner med særlige udryddelsesforanstaltninger, er således afsluttet, og det bør udgå af bilag I til beslutning 2003/634/EF.
(4)
Italien ansøgte ved brev af 11. januar 2006 om godkendelse af det program, der skal anvendes for et akvakulturbrug, for at det kan få status som godkendt akvakulturbrug i en zone, der ikke er godkendt med hensyn til VHS og IHN. Kommissionen har gennemgået programmet og fundet, at det er i overensstemmelse med artikel 10 i direktiv 91/67/EØF. Programmet bør derfor godkendes og optages på listen i bilag II til beslutning 2003/634/EF.
(5)
Programmerne vedrørende zonen Val di Sole e Val di Non og zonen Val Banale i den selvstyrende provins Trento og programmet vedrørende zonen i Valle del Torrente Venina i Lombardia-regionen er blevet afsluttet. De bør derfor udgå af bilag I til beslutning 2003/634/EF.
(6)
Beslutning 2003/634/EF bør derfor ændres i overensstemmelse hermed.
(7)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Bilag I og II til beslutning 2003/634/EF erstattes af teksten i bilaget til nærværende beslutning.
Artikel 2
Denne beslutning er rettet til medlemsstaterne.
Udfærdiget i Bruxelles, den 20. august 2007.

Labels: 0
3
17
6